Jan Petersen (S), 2004-01-27:
Det er et projekt, som hr. Claus Larsen-Jensen og jeg har forhandlet i fællesskab med regeringen.
Vi indgik som bekendt kort før jul en aftale med Det Radikale Venstre, SF, Kristendemokraterne og selvfølgelig - som jeg nævnte - regeringen med det formål at sikre, at EU-udvidelsen den 1. maj 2004 ikke medfører, at vi får undergravet et velfungerende dansk arbejdsmarked eller får danske velfærdsordninger udsat for misbrug.
Det var en fællesnævner for partierne bag aftalen, at vi ikke kunne se og dermed heller ikke kunne forestille os at rejse en forventning om, at vi vil få en stor indvandring af arbejdskraft fra de nye EU-lande, men vi var også enige om, at vi vil forebygge mulige problemer.
Vi kan heller ikke udelukke, at vi vil få mangel på arbejdskraft. Derfor er den diskussion, Dansk Folkeparti har rejst i forbindelse med det her forslag, sådan set ikke en rigtig diskussion, for udgangspunktet for os og - har vi indtryk af - for alle de andre aftaleparter er, at denne udvidelse er positiv.
Det løft i vækst og beskæftigelse, det kan give i de østeuropæiske lande, er også til fordel for os, og østudvidelsen vil derfor ikke påføre os væsentlige problemer.
Men vi vil forebygge, og vi vil frem for alt sikre, at den integration på vores arbejdsmarked, det kan give, sker under ordnede forhold, så vi ikke får forstyrret de gode balancer, vi har på det danske arbejdsmarked, og vi vil sikre, at de forskelle, der er i velfærdsordninger og deres niveauer, ikke udløser utilsigtet brug af dem.
Den 5-7-års-aftale, som her er indgået, vil efter vores opfattelse på fremragende vis sikre det.
Det er i øvrigt også en af de første aftaler, om ikke den første, der er indgået i noget EU-land på området, og mon vi ikke vil se, at den også smitter af i andre lande, efterhånden som den politiske situation bliver drøftet i disse lande.
Vi er godt rustet til opgaven, og jeg vil sige, at det sådan set er bedre, at vi tager fat på opgaven nu frem for at vente til om 5-7 år, sådan som Dansk Folkeparti forestiller sig.
De problemer, om end jeg mener, de er få, det kan påføre os, får vi øvet os på i god tid, og det er bedre at forebygge end at helbrede.
Dansk Folkeparti forestiller sig bare at lukke af for realiteterne i 5 år, måske endda i 7 år, og så sidder vi med problemet til den tid.
Nu tager vi hånd om det i tide, og vi får også fundet frem til nogle svar på den udfordring for vores velfærd og vores arbejdsmarked, det er, at vi som nation befinder os i en verden, hvor der foregår mere og mere over grænserne.
Man kunne endda forestille sig, men det er en forestilling, at hvis vi ikke griber det an på denne måde, kunne virkningen af Dansk Folkepartis forslag være, at trykket via illegal arbejdskraft ville blive forøget.
På denne måde får vi lys på det, og vi får formentlig og forhåbentlig en række forhold ind under legale former.
Vi sikrer arbejdstilladelser, der igen er adgangsbilletten til at sikre overenskomster, og vi sikrer også, at vi overvåger udviklingen.
Vi justerer på de velfærdsordninger, vi betragter som de mest sårbare, og det er en overkommelig opgave, vi har sat os der.
Vi har også manifesteret, at vi gennem indsatsen mod illegalt arbejde vil går hårdt til, at de regler, vi har afleveret, kommer til at fungere.
Vi udelukker endda ikke at skærpe indsatsen over for illegalt arbejde, hvis det forekommer.
Vi må altså afvise Dansk Folkepartis forslag, og spørgsmålet er, om Dansk Folkeparti ikke burde have tilpasset forslaget den nye situation, der kom, efter at aftalen var indgået.
Det er, ligesom vi diskuterer, som om der ikke er indgået en aftale, sådan ses det i hvert fald i beslutningsforslaget.
Vi må afvise det.
Det vil ikke hjælpe det danske arbejdsmarked, det vil kun udskyde eventuelle problemer, vi måtte have.
Derudover er det en fuldstændig fejlvurdering af, hvor stort et problem vi står foran.
Det tror vi ikke på bliver så stort.
Mon ikke Dansk Folkeparti primært har behov for at vedligeholde en EU-modstand?
Den mener jeg også er ubegrundet, specielt sådan som vi nu har tilrettelagt den her østudvidelse på.
Husk alt i alt: Østudvidelsen er positiv, ikke bare sikkerhedspolitisk, men også handelspolitisk og økonomisk, og den har også potentiale til, at danske lønmodtagere og lønmodtagere fra de nye EU-lande får et ordentligt forhold til hinanden og får ligeværdige forhold, når de står på en dansk arbejdsplads ved siden af hinanden.
Det er sådan set formålet.
Så vi afviser det.